ธ.กสิกรไทย จัดหนัก “เทศกาลซื้อบ้านซูเปอร์คุ้ม”ชูดอกเบี้ยต่ำสุด 0 % นาน 3 เดือน กู้สูงสุด 100%
ธ.กสิกรไทยออกเทศกาลซื้อบ้านซูเปอร์คุ้ม สำหรับลูกค้าที่กู้บ้านพร้อมทำประกันชีวิตเพื่อคุ้มครองสินเชื่อบ้าน รับอัตราดอกเบี้ย 0% นาน 3 เดือน วงเงินกู้สูงสุด 100% ตั้งแต่ 1 ส.ค. - 30 พ.ย. นี้
29 ก.ค. 2559

นายบุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย หรือ KBANK เปิดเผยว่า ธนาคารกสิกรไทยได้จัด “เทศกาลซื้อบ้านซูเปอร์คุ้ม” เพื่อขยายโอกาสให้แก่ลูกค้าได้เข้าถึงสินเชื่อที่อยู่อาศัย โดยลูกค้าสินเชื่อบ้านกสิกรไทย ที่เข้าร่วมโครงการจะได้รับวงเงินกู้สินเชื่อบ้านสูงสุด 90% ของราคาซื้อขาย และและสามารถกู้เพิ่มสินเชื่อตกแต่งบ้านกสิกรไทย โดยจะได้รับวงเงินสินเชื่อสูงสุดไม่เกิน 10% ของราคาซื้อขายบ้าน และเมื่อรวมกับวงเงินสินเชื่อบ้านแล้วไม่เกิน 100% ของราคาประเมิน นอกจากนี้ยังสามารถเลือกอัตราดอกเบี้ยพิเศษ 2 แบบ ได้แก่
1. เดือนที่ 1 ถึง 3  อัตราดอกเบี้ยคงที่ 0% เดือนที่ 4 ถึง 12 อัตราดอกเบี้ยคงที่ 3.50% เดือนที่ 13-36 อัตราดอกเบี้ย MRR-1.80%
2. เดือนที่ 1 ถึง 36 อัตราดอกเบี้ยคงที่ 4.75% หลังจากนั้นทั้งสองแบบจะคิดอัตราดอกเบี้ย MRR-1.25% จนครบสัญญากู้ยืม ซึ่งปัจจุบัน MRR ของธนาคารกสิกรไทยอยู่ที่ 7.62 %
สำหรับลูกค้าที่เข้าร่วม “เทศกาลซื้อบ้านซูเปอร์คุ้ม” จะต้องเป็นลูกค้าที่สมัครสินเชื่อบ้านกสิกรไทย และต้องจดจำนองหลักประกันกับธนาคาร ตั้งแต่วันที่ 1 สิงหาคม ถึง 30 พฤศจิกายน 2559 พร้อมทำประกันชีวิตเพื่อคุ้มครองสินเชื่อบ้าน   โดยมีทุนประกันคุ้มครองวงเงินสินเชื่อบ้านตั้งแต่ 70% ขึ้นไปของวงเงินสินเชื่อบ้าน และเลือกระยะเวลาคุ้มครองเต็มระยะเวลาชำระคืนเงินกู้  หรือมีทุนประกันคุ้มครองเต็มวงเงินสินเชื่อบ้านและเลือกระยะเวลาคุ้มครองไม่น้อยกว่า 70%  ของระยะเวลาชำระคืนเงินกู้ เพื่อช่วยลูกค้าลดความเสี่ยงเรื่องภาระเงินกู้กรณีเกิดเหตุไม่คาดฝัน
โดยธนาคารกสิกรไทยตั้งเป้าปล่อยสินเชื่อ “เทศกาลซื้อบ้านซูเปอร์คุ้ม” ไว้ที่ 7,000 ล้านบาท ผู้สนใจสมัครขอเข้าร่วมโครงการได้ที่ธนาคารกสิกรไทย ทุกสาขาทั่วประเทศ ตั้งแต่วันที่ 1 สิงหาคมถึง 30 พฤศจิกายนนี้
ทั้งนี้ ในช่วง 5 เดือนแรกของปี 2559 ธนาคารกสิกรไทยปล่อยสินเชื่อบ้านกสิกรไทย ได้กว่า 16,800 ล้านบาท โดยทั้งปีธนาคารตั้งเป้าหมายการปล่อยสินเชื่อใหม่อยู่ที่ 49,000 ล้านบาท เติบโตได้ 6-8%